b"\n_START_ARTICLE_\n\xc4\x8ca\xc4\x8dak\n_START_SECTION_\nContext geogr\xc3\xa0fic\n_START_PARAGRAPH_\nCacak est\xc3\xa0 situada a la prov\xc3\xadncia de S\xc3\xa8rbia central, a 204\xc2\xa0msnm, i prop de la zona per on flueix el riu Morava. Al seu voltant es troben muntanyes sense massa import\xc3\xa0ncia, com Ov\xc4\x8dar (985 m), Jelica (929 m), Kablar (885 m) i Vujan (857 m). Es troben en una zona boscosa annexa a la ciutat que \xc3\xa9s \xc3\xbatil sobretot per l'agricultura, amb una important riquesa de flora._NEWLINE_L'\xc3\xa0rea total de la ciutat i els seus voltants s'est\xc3\xa9n per 636 km\xc2\xb2, i el municipi compr\xc3\xa8n un total de 58 localitats.\n_START_SECTION_\nHist\xc3\xb2ria\n_START_PARAGRAPH_\nEn l'escut d'armes de Cacak figuren dos anys: en primer lloc est\xc3\xa0 1408, quan la ciutat es va registrar per primera vegada (com Gradac), i la segona \xc3\xa9s de 1815, l'any del Segon Aixecament Serbi, quan es va lliurar la batalla del tur\xc3\xb3 de Ljubic. Aquesta batalla \xc3\xa9s famosa per l'heroica vict\xc3\xb2ria de les tropes s\xc3\xa8rbies que van derrotar a un ex\xc3\xa8rcit otom\xc3\xa0 compost per 60.000 homes, dues vegades m\xc3\xa9s que els serbis. L'esgl\xc3\xa9sia del centre de Cacak va ser constru\xc3\xafda al segle XII per Stracimir, germ\xc3\xa0 de Stefan Nemanja. Tamb\xc3\xa9 es va construir una mesquita, a m\xc3\xa9s d'una altra esgl\xc3\xa9sia al segle XIX._NEWLINE_El 1941 la ciutat va esdevenir el centre d'un conflicte entre partisans i x\xc3\xa8tniks. Durant la Segona Guerra Mundial les autoritats de l'ocupaci\xc3\xb3 alemanya van realitzar matances entre la poblaci\xc3\xb3 civil i els b\xc3\xa9ns econ\xc3\xb2mics de la ciutat van ser espoliats. El 4 de desembre de 1944 Cacak va ser alliberada per les tropes aliades de l'Ex\xc3\xa8rcit Roig i la guerrilla partisana. A partir de 1945 va comen\xc3\xa7ar la recuperaci\xc3\xb3 de la ciutat, integrada en el sistema econ\xc3\xb2mic de la Rep\xc3\xbablica Democr\xc3\xa0tica Federal de Iugosl\xc3\xa0via.\n_START_SECTION_\nEconomia\n_START_PARAGRAPH_\nCacak \xc3\xa9s la seu del \xc4\x8ca\xc4\x8danska Banka, un banc que opera principalment a l'oest i al centre de S\xc3\xa8rbia, amb cotitzaci\xc3\xb3 a la Borsa de Belgrad. La ciutat, des del moment en qu\xc3\xa8 es va comen\xc3\xa7ar a desenvolupar la iniciativa privada, ha experimentat un important desenvolupament econ\xc3\xb2mic, confirmant-se com el centre econ\xc3\xb2mic del districte de Moravica."